‘Herroep besluit oor Anglo-Boereoorlog se naamsverandering’Een van die talle Anglo-Boereoorlog-begraafplase landswyd Die FAK het ’n beroep op Nathi Mthethwa, minister van kuns en kultuur, gedoen om die “eensydige besluit” om die Anglo-Boereoorlog na die “Suid-Afrikaanse Oorlog” te verander, te herroep. “Geen behoorlike besluit oor die naam van dié oorlog, wat ’n beslissende gebeurtenis in die geskiedenis van Afrikaners was, kan sonder die behoorlike raadpleging van ons as kultuurgemeenskap geneem word nie,” het Willie Engelbrecht, voorsitter van die Bloemfonteinse Afrikanerkultuurraad, gesê. Engelbrecht het gesê enige poging om die Afrikaners in hierdie besluit te systap, is ’n teken van minagting vir die Afrikaners en die internasionaal erkende reg wat gemeenskappe en volkere het om self oor so ’n gewigtige kwessie te besluit. “Indien die minister en die regering nie by hierdie reg hou nie, sal hulle nie net ’n streep deur een van die belangrikste hoekstene van die hedendaagse demokratiese gedagte trek nie. Daarmee sal tegelyk gesorg word dat die onderlinge verhouding tussen die Afrikaners en die regering onherroeplik skade ly.” Die FAK het gesê hy steun pogings ten volle om erkenning te gee aan die lyding in swart konsentrasiekampe. “Oorlog raak immers almal. Die naam Anglo-Boereoorlog is ’n internasionaal erkende, beskrywende naam van die oorlog wat imperiale Brittanje teen soewereine state gevoer het om hulle te kolonialiseer. Daarom sou die Anti-Koloniale Oorlog ook ’n gepaste naam wees.” Engelbrecht het gesê die minister se optrede is kenmerkend van die ANC se eensydige herskrywing van die geskiedenis om hul agenda te pas. “Die FAK versoek ook die minister om die nagevorste naamlyste beskikbaar te stel, want nie eers die granietplate by die Oorlogsmuseum wat vanjaar met staatshulp opgerig is, het die beweerde getalle wat die minister noem nie.”